LV Eiropas Savienības Oficiālais Vēstnesis C 27/19

Pieteikuma publikācija saskaņā ar 6. panta 2. punktu Padomes Regulā (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību

2010/C 27/08

Šī publikācija dod tiesības izteikt iebildumus pret pieteikumu atbilstīgi Padomes Regulas (EK) Nr. 510/2006 7. pantam. Komisijai jāsaņem paziņojumi par iebildumiem sešu mēnešu laikā no šīs publikācijas dienas.

KOPSAVILKUMS

PADOMES REGULA (EK) Nr. 510/2006

“FOURME DE MONTBRISON”

EK Nr. FR-PDO-0005-0542-30.03.2006.

ACVN ( X ) AĢIN ( )

Šis kopsavilkums nosaka galvenos produkta specifikācijas elementus informācijas nolūkā.

1. Atbildīgais departaments dalībvalstī:

Nosaukums: Institut National de l’Origine et de la Qualité Adrese: 51 rue d’Anjou 75008 Paris FRANCE Tālr. +33 153898000 Fakss +33 153898060 E-pasts: info@inao.gouv.fr

2. Grupa:

Nosaukums: Syndicat de la Fourme de Montbrison AOC Adrese: 11 boulevard de la Préfecture 42600 Montbrison FRANCE Tālr. +33 477589130 Fakss +33 477589130 E-pasts: fourme-montbrison@wanadoo.fr Sastāvs: ražotāji/pārstrādātāji ( X ) citi ( X ) piena savācēji

3. Produkta veids:

1.3. grupa. Siers

4. Specifikācija:

(Regulas (EK) Nr. 510/2006 4. panta 2. punkta prasību kopsavilkums)

4.1. Nosaukums:

“Fourme de Montbrison”

4.2. Apraksts:

“Fourme de Montbrison” izgatavo no govs piena, kas sarecināts ar himozīnu; tas ir cilindra formas siers 17 līdz 21 cm augstumā un 11,5 līdz 14,5 cm diametrā, ar svaru no 2,1 līdz 2,7 kg, ar zila pelējuma cauraustu siera masu, nepresēts, termiski neapstrādāts, fermentēts un sālīts, pievienojot sāli siera graudiem, kad tos ievieto veidnē.

Siera garoza ir oranžā krāsā, sausa, ar pelējuma sēņu veidotu kārtu, uz kuras var būt baltas, dzeltenas un sarkanas krāsas appelējumi. Krēmkrāsas siera masai ir maz spraugu, un to caurauž gaiši zilas krāsas pelējums. Nelielais spraugu skaits un viegli samanāmais zilais pelējums piešķir sieram maigumu.

Siera tauku saturs ir vismaz 52 grami uz 100 gramiem siera pēc pilnīgas izžūšanas, un sausnas saturs tajā nedrīkst būt mazāks par 52 gramiem uz 100 gramiem nogatavināta siera.

4.3. Ģeogrāfiskais apgabals:

Ģeogrāfiskais apgabals aptver Forēzas (Forez) kalnus, kurus no austrumiem un no rietumiem apņem divi grābeni, kas veido Forēzas līdzenumu un Ambēra (Ambert) ieleju. Apgabalā ietilpst šādas 33 Luāras (Loire) un Pijdedomas (Puy de Dôme) departamenta pašvaldību teritorijas:

Luāras departamentā – Bard, Cervières, Chalmazel, La Chamba, La Chambonie, Champoly, Châtelneuf, La Côte-en-Couzan, Ecotay-l'Olme, Essertines-en-Châtelneuf, Jeansagnière, Lérigneux, Noirétable, Palogneux, Roche, Saint-Bonnet-le-Courreau, Saint-Didier-sur-Rochefort, Saint-Georges-en-Couzan, Saint-Jean-la-Vêtre, Saint-Julien-la-Vêtre, Saint-Just-en-Bas, Saint-Laurent-de-Rochefort, Saint-Priest-la-Vêtre, Saint-Romain-d'Urfé, Les Salles, Sauvain, La Valla, Verrières-en-Forez;

Pijdedomas departamentā – Brugeron, Job, Saint-Anthème, Saint-Pierre-la-Bourlhonne un Valcivières.

Piena ražošana, siera izgatavošana, nogatavināšana un uzglabāšana līdz pat 32 dienām pēc sarecināšanas notiek ģeogrāfiskajā apgabalā.

4.4. Izcelsmes apliecinājums:

Ikvienam tirgus dalībniekam, kas vēlas iesaistīties visā ražošanas, piena savākšanas, “Fourme de Montbrison” siera izgatavošanas un nogatavināšanas procesā vai kādā tā daļā, ir jāiesniedz grupai paziņojums ar identifikācijas datiem.

Katram uzņēmējam jānodrošina kompetentajām iestādēm piekļuve reģistriem, kā arī visiem citiem dokumentiem, kas vajadzīgi, lai pārbaudītu piena un sieru izcelsmi, kvalitāti un ražošanas apstākļus, jo īpaši ikdienas uzskaites žurnālam, kurā reģistrēti piena un siera ieejas un izejas dati, vai jebkuram citam līdzvērtīgam dokumentam.

Nogatavināšanas pagrabu ekspluatētājiem jāuztur īpašs reģistrs vai līdzvērtīgi uzskaites dokumenti, kuros reģistrēti ieejas un izejas dati ar šādām norādēm: caurduršanas datums, sieru skaits un partiju numuri, datums, kurā sieri tika izvesti no pagrabiem vai nogatavināšanas telpām pēc nogatavināšanas perioda beigām.

Veicot kontroli attiecībā uz tāda produkta īpašībām, kam ir piešķirts cilmes vietas nosaukums, tiek veikta analītiskā un organoleptiskā pārbaude, kuras mērķis ir pārliecināties par pārbaudei nodoto produktu kvalitātes un tipisko īpašību atbilstību prasībām.

4.5. Ražošanas metode:

Piena ražošana, siera izgatavošana, nogatavināšana un uzglabāšana līdz pat 32 dienām pēc sarecināšanas notiek ģeogrāfiskajā apgabalā.

Visa gada garumā piena govju pamatuzturs ir lopbarība, kas iegūta šajā ģeogrāfiskajā apgabalā. Uztura pamatā ir svaiga ganību zāle, vītināta zāle, vālos apkaltēta zāle vai skābsiens. Laikā, kad pieejama svaiga ganību zāle, obligāta ir govju ganīšana ganībās, tiklīdz to atļauj laika apstākļi.

Pēc sarecināšanas piena recekli sagriež siera graudos aptuveni 0,5 līdz 1 cm biezumā. Siera graudu masu vairākas reizes apmaisa un atstāj nostāvēties.

Tad siera graudu masu notecina, atstāj nostāvēties un viegli sapresē, pēc tam to sadala, sāla un liek veidnēs.

Pēc notecināšanas, kad sieru izņem no veidnes, to nedaudz apsāla no ārpuses, tad liek uz skujkoku plauktiem uz vairāk nekā 6 dienām. Telpas temperatūra ir no 18 līdz 22 °C.

Caurduršana tiek veikta, sākot no 10. dienas pēc sarecināšanas, pēc tam sieru vismaz 15 dienas nogatavina pagrabā vai nogatavināšanas telpā, kurā uztur 6–12 °C temperatūru. Tad sierus uzglabā telpā ar temperatūru 2–6 °C tik ilgi, kamēr pēc sarecināšanas paiet 32 dienu laikposms.

Ja sieru ražo saimniecībā, siera izgatavošanā izmanto svaigu pilnpienu, kura olbaltumvielu un tauku saturs nav homogenizēts.

4.6. Saikne:

Šā siera – furma – izgatavošana ir aizsākusies agrajos viduslaikos Augšforēzas (Haut-Forez) reģionā, kur lauksaimnieciskā ražošana saglabājās līdz Otrajam pasaules karam: furma izgatavošana tajā laikā notika vienīgi saimniecībās, un to veica tā saucamajās “jasseries,” kas bija līdzīgas Alpos sastopamajām kalnu ganu būdiņām vai Overņas namiņiem. Šādas “jasserie”s bija izplatītas abpus Forēzas kalnu masīva kalniem. Produkta nosaukums ir cēlies no Monbrizonas (Montbrison) Luārā, kas bija svarīga noieta pilsētiņa un atrodas vienā no kalnu masīva pusēm (savukārt otrā pusē atradās cita svarīga noieta pilsētiņa – Ambēra (Ambert) Pijdedomā –, no kuras cēlies nosaukums “Fourme d’Ambert”).

Šā produkta ražošanas ģeogrāfisko apgabalu veido Forēzas kalnu augšējā daļa, kā arī dažas komūnas Forēzas kalnu austrumu daļā, kur šā siera izgatavošanas tradīcijas pastāv jau ilgu laiku. Šis apgabals atrodas uz granīta pamatieža, kur ledāju ietekme bijusi neliela, jo ledāju darbība galvenokārt skāra terases un ielejas. Nokrišņu daudzums ir visai liels (vidēji vairāk nekā 1 000 mm gadā).

Klimatā vērojama gan okeāna, gan kontinentāla ietekme. Gada vidējās temperatūras tādējādi ir visai zemas, mazākas par 10 °C un bieži zemākas par 5 °C.

Dažādās novērotās augu kopas ir atkarīgas no vietējiem apstākļiem, no vienas puses, un no pašreizējām un pagātnē vērotajām zemes platību apganīšanas īpatnībām, no otras puses.

“Fourme de Montbrison” ražošanas apstākļi, jo īpaši obligātā govju ganīšana ganībās visu laikposmu, kad tas ir iespējams, uzturs, kas balstās uz zālaugu izmantošanu un kukurūzas skābbarības ierobežotu lietošanu, nodrošina Forēzas kalnu masīva augu segas vērtīgu izmantošanu.

“Fourme de Montbrison” sieram ir raksturīga siera recekļa iepriekšēja notecināšana, siera graudu maisīšana un sālīšana, pēc kuras seko novietošana uz koka plauktiem.

Siera graudu izmērs, siera masas sālīšana un siera notecināšana uz koka plauktiem, kuru izmantošana pārmantota no priekšteču piekoptās siera izgatavošanas metodes, nodrošina produktam tā savdabīgās īpašības, proti, nelielo spraugu skaitu, nelielo zilās krāsas pelējumu, oranžo garozu, kā arī maigo garšu.

4.7. Pārbaudes struktūra:

Nosaukums: I.N.A.O. Adrese: 51 rue d’Anjou 75008 Paris FRANCE Tālr. +33 153898000 Fakss +33 142255797 E-pasts: info@inao.gouv.fr

Nosaukums: D.G.C.C.R.F. Adrese: 59 Bd V. Auriol 75703 Paris Cedex 13 FRANCE Tālr. +33 144871717 Fakss +33 144973037

4.8. Marķējums:

Neatkarīgi no obligātajām norādēm, kas jāizmanto uz visiem sieriem, uz ACVN “Fourme de Montbrison” sieru etiķetes norāda kontrolēto cilmes vietas nosaukumu ar burtiem, kuru izmērs ir vismaz divas trešdaļas no vislielāko etiķetē izmantoto burtu izmēra.

Uz sieriem ar kontrolēto cilmes vietas nosaukumu obligāti marķējumā jāiekļauj norāde “Appellation d'Origine Contrôlée” (kontrolēts cilmes vietas nosaukums).

Ir aizliegts tieši blakus kontrolētajam cilmes vietas nosaukumam iekļaut citas raksturojošas norādes, izņemot ražotāju vai tirgotāju preču zīmes.